Koos Kombuis: Daar's niks so erg soos 'n Londonse depressie nie
Koos Kombuis: Daar’s niks so erg soos ‘n Londonse depressie nie
Toe die editor van The South African vir my ‘n epos stuur om te vra of ek ‘n weeklikse Afrikaanse rubriek wil skryf, was ek baie opgewonde, ten spyte van die feit dat ek nogal gemengde gevoelens het oor Afrikaanse mense in Brittanje.
Aan die een kant is ek bietjie jaloers op julle! Want (tensy die resessie baie erger word) kan mens in Londen in die park gaan stap sonder om gedurig omsingel te word deur ouens wat jou vir kleingeld vra. En ek is mal oor die moltreinstelsel, veral daai weird lang escalators wat lyk asof hulle reguit in die lug in skiet. O, en die winkels is wonderlik. Mens kan darem deesdae “Gap”-klere hier by ons ook koop (ten duurste), maar ons het nog niks wat kom by Harrods nie!
Aan die ander kant is ek vertroud met die tipiese Londen-depressie wat hom soms meester maak van Suid-Afrikaners wat te lank weg is uit hul sonnige vaderland. Daardie onnoembare grys gevoel wat homself om jou wikkel soos ‘n ou reënjas. Veral in die winter! Dan kyk jy uit oor die water van die Teems, en jy sien net die rubbish en die vetkolle raak. Jy staan, vasgekeer tussen vreemdelinge in ‘n treintrok wat skuddend deur die maag van die aarde voortspied, en jy voel lus om “Vrystaat!” te gil net om almal uit hul stomme apatiese kommunikasieloosheid wakker te ruk. Of jy koop ‘n pakkie vrugte in Tesco’s, en wanneer jy jou tande in ‘n lemoen inslaan, ontplof al die geure en kleure van Suid-Afrika in jou kop; jy kan dit proe, jy kan die son op die vrugteboorde sien, jy stap weer in Wellington se hoofstraat af, of Malmesbury, of enige van die heerlike klein dorpies van hierdie land. Ag, ma!
Ja, gewis: wanneer die swart wolf van ‘n tipiese Londense depressie aan jou deur klop, is daar niks wat jy daaraan kan doen nie. Wat doen ‘n mens? There’s no escape! You are surrounded by stiff upper lips! Everywhere you go, you are followed by the watchful eyes of CCTV cameras and disembodied voices telling you what to do! “Mind the gap.” “Please stand clear of the door.” Dit maak mens heel skisofrenies!
En dit gaan natuurlik erger word in die volgende paar maande, want, terwyl die somer hier sopas begin het, is die winter nou op pad na julle toe. Mens sien dit op Sky News se weervoorspelling; die een nat gordyn na die ander wat begin wapper oor Brittanje vanuit die weste. En as die dae eers korter word en die nagte langer, verander Londen in ‘n naglandskap van busse en motortoeters en mense wat stap, stap, stap, kop-onderstebo deur die donker, mistige grysland! Niks meer lang glase bier op die stoep voor die pub nie! Niks meer rolskaats-ry deur Hyde Park nie!
Ja, om in Londen te bly, het sy voordele. Maar dan moet jy waak teen daardie periodieke mistroostigheid. Miskien help dit as jy my rubriek lees…